钦定古今图书集成/理学汇编/文学典/第200卷 > 《跋赵司令楷诗卷》前人
## 钦定古今图书集成/理学汇编/文学典/第200卷 > 《跋赵司令楷诗卷》前人

昔曹氏父子，以翰墨称雄于建安、黄初之间。孟德之
诗曰：“周公吐哺，天下归心。”是以周公自拟也。子建之
诗曰：“愿我贤主人，克符周公业。”是以周公拟其父也。
夫德义不足，而直以雄心霸气，陵践一世，谁其听之？
司令赵侯席旗常锺鼎之贵，而自牧如窭人子示余
诗卷，用事属辞，欲追昔人。方其隆盛，烜赫于功名之
际，谦谦不敢当。及其迁徙流落，于君亲之义卷卷不
忍忘。余闻湖、湘之士，皆尝闻五峰、南轩之遗风绪论，
意侯所学盖有在于《诗》之外者，侯其勉之。